कुछ समय के बाद महर्षि चण्ड कौशिक पुनः मगध देश में आये। राजा ने उनकी बड़ी आवभगत की। महर्षि ने कहा कि जरासन्ध के जन्म की सारी बातें मुझे दिव्य दृष्टि से मालूम हो गईं थीं। तुम्हारा पुत्र बड़ा तेजस्वी, ओजस्वी, बलवान और रूपवान होगा। कोई भी इसका मुकाबला नहीं कर सकेगा। देवताओं के अस्त्र-शस्त्र भी इसे चोट नहीं पहुँचा सकेंगे। इतना कहकर महर्षि चण्डकौशिक चले गये। राजा बृहद्रथ ने जरासन्ध का राज्याभिषेक कर स्वयं अपनी रानियों सहित वन में चले गये।